Аьрасатнал жагьилтал – цалчинмур ххуттай |\nАьрасатнал жагьилтал – цалчинмур ххуттай\nДР-лул ЗахIматрал министерствалул «Успех» тIисса жагьилтал давурттал дузал буллалисса центрданул директор, региондалул WorldSkills центрданул каялувчи Шамил МахIаммадов гьуртту хьунни Абу-Дабилий хьусса захIматрал пишардал усттаршиву ккаккан дуллалисса 44-мур чемпионатрай.Аьрабусттаннай ва чемпионат най буссия октябрь зурул 14-15-нний. Шикку гьур­ттушинна дурссар дунияллул 77 билаятраясса 1300-нния ливчусса жагьилсса пишакартурал.\nДакIнийн бутанну, WorldSkills хъанахъишиву дунияллул халкьуннал дянивсса коммерческий дакъасса суккушинна. Ва чемпионатрай гьуртту хъанахъисса билаятирттал жагьилтурал дянив шинай кIилва шайссар захIматрал пишардал усттаршиву ккаккан дуллалисса бяст-ччаллу.\nЧемпионатрай Шамил Ма­хIаммадов хьунаавкьуну ур дунияллул халкьуннал WorldSkills суккушиндарал президент Саймон Бартлищал, «Молодые профессионалы» Союзрал хъунама директор Роберт Уразовлущал ва чIявусса цаймигу билаятир­ттал вакилтуращал.\nРоберт Уразовлущалсса ихтилатраву Шамил МахIаммадовлул кIицI лавгунни, цува ДР-лул ЗахIматрал министерствалул тIалавшиндарайн бувну, ттизаманнул технологиярттал цIушиннарду ва билаятирттал пишакартурал даврил опыт ла­хьхьаву мурадрай увкIшиву.\n— Цуксса хIайпнугу, Да­гъусттаннаясса делегациялуща ва чемпионатрай гьурттушинна дан къабювхъунни. Республикалий ялу-ялун машгьур хъанай най бур WorldSkills чемпионат, умуд бур ялунчIилсса шинал вай чемпионатирттай Дагъус­ттаннаясса делегациялул гьурттушинна данссар тIисса, – увкунни МахIаммадовлул.\nРоберт Уразовлул бувсунни ялунчIилсса чемпионат Аьрасатнаву хьунтIишиву ва шикку гьуртту хьунтIимигу чIявуми жула билаятраясса бикIан аьркиншиву.\nАбу-Дабилий хьусса чемпионатрай бяст-ччаллу хьунни строительствалул, IT-технологиялул, искусствалул, дизайндалул, транспорт дакьин даврил ва цаймигу пишардал усттаршиву ккаккан давриву.\nВа чемпионатрай Аьрасатнал командалул, цалчинсса кIану бувгьуну, ларсунни 11 медаль.\nАьрасатнал командалул ляличIисса усттаршиву ккаккан дунни «Веб-разработка», «ИТ-решения для бизнеса», «Сетевое и системное администрирование», «Ювелирное дело» ва «Экспедирование грузов» пишардаву.\nВа командалул 4 арцул медаль ларсунни парикмахершиврул, кьай-кьуй духхайсса техника дакьин даврил, мобильный роботехникалул даврил магьиршиву кка­ккан давривугу.\nЖулва жагьилтурал 21 медаль лайкь дунни командалул пишардал магьиршиву, пишакаршиву ккаккан давривугу.\nШиккува кIицI лаган, 45-мур WorldSkills Competition захIматрал пишардал усттаршиву ккаккан дуллалисса чемпионат хьунтIиссар Аьра­сатнаву 2019 шинал август зурул 29-нния сентябрь зурул 3-ннийн бияннин. Шикку гьурттушинна дантIиссар 60 билаятраясса 1500 пишакарнал.\nПредыдущая записьЛяличIисса центрданийнсса аьрххиСледующая записьАьрасатнал хъунама репродуктолог – Дагъусттаннай